**Informatīvais ziņojums**

**“Par priekšlikumiem specializēto audžuģimeņu un ārpusģimenes aprūpes atbalsta centru darbības uzlabošanai”**

Informatīvais ziņojums par specializētajām audžuģimenēm un ārpusģimenes aprūpes atbalsta centriem izstrādāts atbilstoši Ministru kabineta 2018.gada 26.jūnija protokollēmuma Nr. 30, 47.§ “Par Ministru kabineta noteikumu projektu “Audžuģimenes noteikumi”” dotajiem uzdevumiem:

* 1. līdz 2018.gada 1.septembrim izveidot darba grupu, iekļaujot tajā Valsts bērnu tiesību aizsardzības inspekcijas, Latvijas Pašvaldību savienības, LatvijasBāriņtiesu darbinieku asociācijas, Sociālo darbinieku biedrības, Latvijas Pašvaldību sociālo dienestu vadītāju apvienības un nozares nevalstisko organizāciju pārstāvjus, lai nodrošinātu vienotu specializēto audžuģimeņu un ārpusģimenes aprūpes atbalsta centru darbības praksi un pārraudzību;
  2. līdz 2019.gada 30.jūnijam iesniegt izskatīšanai Ministru kabinetā informatīvo ziņojumu, kurā izvērtēta esošā specializēto audžuģimeņu un ārpusģimenes aprūpes atbalsta centru darbības prakse, tai skaitā attiecībā uz papildus nepieciešamajiem audžuģimeņu specializācijas veidiem un laika periodu, uz kuru bērni tiek ievietoti krīzes audžuģimenē, un sniegti priekšlikumi nepieciešamajiem uzlabojumiem.

Ar labklājības ministra 2018.gada 3.septembra rīkojumu Nr.81 “Par darba grupas izveidošanu specializēto audžuģimeņu un ārpusģimenes aprūpes atbalsta centru vienotas darbības prakses un pārraudzības nodrošināšanai” tika apstiprināta darba grupa, kuras uzdevumi ir nodrošināt vienotu specializēto audžuģimeņu un ārpusģimenes aprūpes atbalsta centru darbības praksi, pārraudzību un sniegt priekšlikumus specializēto audžuģimeņu un ārpusģimenes aprūpes atbalsta centru darbības prakses nodrošināšanai.

Darba grupa strādā Labklājības ministrijas vadībā un tajā piedalās pārstāvji no Valsts bērnu tiesību aizsardzības inspekcijas, Latvijas Pašvaldību savienības, Latvijas Bāriņtiesu darbinieku asociācijas, Sociālo darbinieku biedrības, Latvijas Pašvaldību sociālo dienestu vadītāju apvienības, nevalstiskajām organizācijām - biedrības “Latvijas SOS bērnu ciematu asociācija”, nodibinājuma “Sociālo pakalpojumu aģentūra”, Profesionālo audžuģimeņu apvienības “Terēze”, nodibinājuma “Fonds Plecs”, nodibinājuma “Kristīgās Alianses bāreņiem atbalsta centrs TILTS”, Latvijas audžuģimeņu biedrības struktūrvienības ārpusģimenes aprūpes atbalsta centra “Dzeguzēns”.

Informatīvajā ziņojumā ietverta informācija par nepieciešamajiem pasākumiem, lai veicinātu specializēto audžuģimeņu attīstību un uzlabotu atbalsta centru sniegto pakalpojumu kvalitāti, pamatojoties uz bērnu interešu ievērošanu un audžuģimeņu, aizbildņu, adoptētāju, viesģimeņu vajadzībām.

1. **Ievads**

ANO Bērnu tiesību komiteja 2016.gada ieteikumos Latvijai par ANO Bērnu tiesību konvencijas izpildi ģimenes vides un alternatīvās aprūpes attīstības jomā[[1]](#footnote-1) atzinīgi novērtē to, ka samazinās bērnu skaits, kuri tiek ievietoti bērnu aprūpes iestādēs, bet tomēr pauž bažas par samērā lēnu audžuģimeņu tīkla attīstību Latvijā (1 115 bērni audžuģimenēs 2012.gadā, savukārt 1 224 bērni 2014.gadā). ANO Bērnu tiesību komisija iesaka nostiprināt audžuģimenes aprūpes sistēmu, lai samazinātu bērnu nonākšanu bērnu aprūpes iestādēs un nostiprinātu valsts un pašvaldības iestāžu lomu un atbildību bērnu aprūpes jautājumos. Ņemot vērā, ka gan Latvijas Nacionālās attīstības plānā 2014.- 2020.gadam[[2]](#footnote-2), gan Labklājības ministrijas izstrādātā un valdības apstiprinātā “Koncepcija par adopcijas un ārpusģimenes aprūpes sistēmu pilnveidošanu”[[3]](#footnote-3), gan Rīcības plānā deinstitucionalizācijas īstenošanai[[4]](#footnote-4) dokumentos norādīts uz nepieciešamību nodrošināt pēc iespējas ģimeniskai videi pietuvinātu ārpusģimenes aprūpes pakalpojumu pieejamību bērniem, kuri tiek šķirti no ģimenes, tādējādi mazinot to bērnu skaitu, kuri tiek ievietoti bērnu aprūpes iestādēs.

Atbilstoši Sociālo pakalpojumu un sociālās palīdzības likumam ārpusģimenes aprūpē esošam bērnam līdz divu gadu vecumam valsts finansēts pakalpojums par ārpusģimenes aprūpes izdevumu segšanu tiek finansēts par periodu līdz 6 mēnešiem. Tādējādi sociālais darbs ar bioloģisko ģimeni notiek arvien intensīvāk, kā arī pašvaldības ir stimulētas arvien aktīvāk meklēt iespējas bērnam nodrošināt ģimenisku vidi – audžuģimeni vai aizbildni, ja bērna atgriešanās bioloģiskajā ģimenē nav iespējama. Savukārt Bērnu tiesību aizsardzības likums (turpmāk - BTA likums) no 2018.gada 1.jūlija paredz jaunu bērnu ārpusģimenes aprūpes modeli jeb specializētās audžuģimenes un, lai attīstītu audžuģimeņu tīklu Latvijā un uzlabotu tā darbību, izveidoti ārpusģimenes aprūpes atbalsta centri. BTA likuma 1.panta 3¹.punkts paredz, ka specializētā audžuģimene ir ģimene, kas sagatavota nodrošināt aprūpi noteiktas mērķgrupas bērnam, kuram nepieciešama īpaša aprūpe.

Lai nodrošinātu BTA likumā noteiktā deleģējuma izpildi, 2018.gada 26.jūnijā tika pieņemti divi jauni Ministru kabineta noteikumi - Nr.354 “Audžuģimenes noteikumi” (turpmāk - Audžuģimenes noteikumi) un Nr. 355 “Ārpusģimenes aprūpes atbalsta centra noteikumi” (turpmāk – Atbalsta centra noteikumi), kuri stājās spēkā 2018.gada 1.jūlijā. Audžuģimenes noteikumi nosaka jaunu ārpusģimenes aprūpes formu - specializētās audžuģimenes – krīzes audžuģimene un audžuģimene bērnam ar invaliditāti, kuram izsniegts atzinums par īpašas kopšanas nepieciešamību sakarā ar smagiem funkcionāliem traucējumiem (turpmāk – audžuģimene bērnam ar funkcionāliem traucējumiem). Savukārt Atbalsta centra noteikumi paredz veidot ārpusģimenes aprūpes atbalsta centrus (turpmāk – atbalsta centri), kuru mērķis ir nodrošināt pasākumu kopumu, kas veicina bez vecāku gādības palikušu bērnu labklājību, drošību, patstāvību, kā arī audžuģimeņu, jo īpaši specializēto audžuģimeņu, adoptētāju, aizbildņu un viesģimeņu skaita pieaugumu.

1. **Valsts finansējuma piešķiršana specializētajām audžuģimenēm un atbalsta centriem**

Atbilstoši Ministru kabineta 2017.gada 8.septembra sēdes protokola Nr.44 1.§ 15.punktam tika atbalstīta papildu valsts budžeta līdzekļu piešķiršana prioritārā pasākuma “Alternatīvo ģimenes aprūpes formu attīstība” īstenošanai 2018.-2020.gadam, tai skaitā pasākuma “Specializēto audžuģimeņu atbalstam” īstenošanai 2018.gadam 1 026 007 euro apmērā, 2019.-2020.gadam ik gadu 1 264 804 euro apmērā (atbilstoši 2017.gada 6.decembrī izsludinātā likuma “Grozījumi Bērnu tiesību aizsardzības likumā” anotācijai).

Plānotie līdzekļi Labklājības ministrijas pamatbudžeta apakšprogrammā 22.02.00 “Valsts programma bērnu un ģimenes stāvokļa uzlabošanai” atlīdzības par specializētās audžuģimenes pienākumu pildīšanu izmaksām ir 422 601 euro (t.sk. darba devēja VSAOI) apmērā 2018.gadā, 729 947 (t.sk. darba devēja VSAOI) euro apmērā 2019. gadā (turpmāk ik gadu).

Specializētām audžuģimenēm par pienākumu pildīšanu paredzēts lielāks atlīdzības apmērs. Atlīdzību krīzes ģimene sāk saņemt no brīža, kad tajā ievietots bērns. Par dienām, kad krīzes ģimenē ir ievietots bērns vai bērni, ģimene saņem atlīdzību vidēji 860 euro mēnesī. Pēc tam, kad bērns vai bērni no ģimenes ir izņemti, tā turpina saņemt atlīdzību vidēji 430 euro mēnesī trīs sekojošos kalendāros mēnešus pēc mēneša, kurā bērns vai bērni ģimenē ir bijuši, lai veicinātu krīzes audžuģimeņu gatavību un motivāciju uzņemt bērnus savā aprūpē jebkurā diennakts laikā. Atlīdzība krīzes audžuģimenei tiek aprēķināta atbilstoši formulai:

Fk = (A x 12 mēneši /365dienas x D) + (A x 12 mēneši /365dienas x Dk) + VSAOI, kur

Fk – atlīdzības apmērs;

A – atlīdzības apmērs 430 euro mēnesī;

D – dienu skaits atbilstoši Audžuģimeņu noteikumu 91.punktā noteiktajam;

Dk – dienu skaits, kad bērns/i ievietots/i krīzes audžuģimenē;

VSAOI – darba devēja valsts sociālās apdrošināšanas obligātās iemaksas, ja tādas tiek veiktas.

Audžuģimene, bērnam ar smagiem funkcionāliem traucējumiem saņem atlīdzību par dienām, kad bērns ir bijis ievietots ģimenē. Atlīdzība audžuģimenei bērnam ar smagiem funkcionāliem traucējumiem tiek aprēķināta atbilstoši formulai:

Fa = (A x 2 x 12 mēneši /365dienas x Da) + VSAOI, kur

Fa – atlīdzības apmērs;

A – atlīdzības apmērs 430 euro mēnesī;

Da – dienu skaits mēnesī, kad bērns ievietots ģimenē;

VSAOI – darba devēja valsts sociālās apdrošināšanas obligātās iemaksas, ja tādas tiek veiktas.

Atbalsta centru sniegto pakalpojumu kopuma mērķis atbilstoši 2017.gada 6.decembrī izsludinātā likuma “Grozījumi Bērnu tiesību aizsardzības likumā” anotācijai ir nodrošināt audžuģimeņu, īpaši specializēto audžuģimeņu skaita pieaugumu, kā arī psihosociālo atbalstu iepriekš minētajām ģimenēm.

Izstrādājot Audžuģimeņu noteikumus un Atbalsta centra noteikumus, sadarbībā ar nevalstiskajām organizācijām tika nolemts paplašināt atbalsta centriem noteiktās funkcijas un uzdevumus, iekļaujot plašāku pakalpojuma saņēmēju loku, t.i., adoptētājus, aizbildņus un viesģimenes (līdz šim atbalstu sniedza Valsts bērnu tiesību aizsardzības inspekcija (turpmāk – VBTAI)). Tādējādi nosakot, ka atbalsta centru sniegto pakalpojumu mērķis ir nodrošināt audžuģimeņu, īpaši specializēto audžuģimeņu, adoptētāju, aizbildņu un viesģimeņu skaita pieaugumu, kā arī sniegt psihosociālo atbalstu iepriekš minētajām personām. Lai īstenotu iepriekš minēto, papildu piešķirtajiem valsts budžeta līdzekļiem 2018. – 2020.gada prioritārā pasākuma “Alternatīvo ģimenes aprūpes formu attīstība” pasākumam “Specializēto audžuģimeņu atbalstam” novirzīti finanšu līdzekļi apakšprogrammas 22.02.00. “Valsts programma bērnu un ģimenes stāvokļa uzlabošanai” ietvaros, tādējādi nodrošinot gan specializēto audžuģimeņu atlīdzību, gan atbalstu audžuģimenēm, adoptētājiem, aizbildņiem un viesģimenēm, gan atbalsta centru darbību un to sniegtos pakalpojumus. Ņemot vērā, ka prioritārā pasākuma “Alternatīvo ģimenes aprūpes formu attīstība” ietvaros īstenotā pasākuma nosaukums ir “Specializēto audžuģimeņu atbalstam”, bet, izstrādājot noteikumus, ir paplašinātas atbalsta centru funkcijas, nepieciešams precizēt pasākuma nosaukumu uz “Specializēto audžuģimeņu, audžuģimeņu, aizbildņu, adoptētāju un viesģimeņu atbalstam” un darbības apraksta “Specializēto audžuģimeņu ieviešanai, kuras būtu gatavas uzņemt bērnu jebkurā diennakts laikā, kā arī aprūpēt bērnu ar funkcionāliem traucējumiem, zīdaini vai bērnu, kas cietis no smagas vardarbības, kā arī atbalsta centru finansēšanai, kas nodrošinātu atbalsta pakalpojumus audžuģimenēm, aizbildņiem ,adoptētājiem un viesģimenēm” nosaukumu precizēt uz “Audžuģimeņu, specializēto audžuģimeņu, adoptētāju, aizbildņu un viesģimeņu skaita pieauguma nodrošināšanai un atbalstam, kā arī ārpusģimenes aprūpes atbalsta centru izveidošanai un darbības nodrošināšanai.” Attiecīgi veicot izmaiņas 2018. – 2020.gada prioritārā pasākuma “Alternatīvo ģimenes aprūpes formu attīstība” plānotajos rezultatīvajos rādītājos 2019. un 2020.gadam, iekļaujot šādus rezultatīvos rādītājus:

|  |  |  |  |
| --- | --- | --- | --- |
| 22.02.00 Valsts programma bērnu un ģimenes stāvokļa uzlabošanai | | | |
|  | **Izdevumi,** *euro* /  rādītāji, *vērtība* | **Izdevumi,** *euro* /  rādītāji, *vērtība* | **Izdevumi,** *euro* /  rādītāji, *vērtība* |
|  | **2018** | **2019** | **2020** |
| Specializēto audžuģimeņu, audžuģimeņu, aizbildņu, adoptētāju un viesģimeņu atbalstam | 1 026 007 | 1 264 804 | 1 264 804 |
| Specializēto audžuģimeņu ieviešanai, kuras būtu gatavas uzņemt bērnu jebkurā diennakts laikā, kā arī aprūpēt bērnu ar funkcionāliem traucējumiem, zīdaini vai bērnu, kas cietis no smagas vardarbības, kā arī atbalsta centru finansēšanai, kas nodrošinātu atbalsta pakalpojumus audžuģimenēm, aizbildņiem, adoptētājiem un viesģimenēm. |  |  |  |
| *Audžuģimenēm, adoptētājiem, aizbildņiem, viesģimenēm nodrošināti ārpusģimenes aprūpes centru sniegtie pakalpojumi* | | | |
| *Apmācītas specializētās audžuģimenes (personu vai laulāto pāru skaits)* | *100* | *50* | *50* |
| *Apmācītas potenciālās audžuģimenes (personu skaits)* | *70* | *70* | *70* |
| *Apmācīti potenciālie adoptētāji (personu skaits)* | *395* | *200* | *300* |
| *Audžuģimenes, kas saņēmušas atbalsta centra atbalstu (personu vai laulāto pāru skaits)* | *650* | *650* | *670* |
| *Specializētās audžuģimenes, kas saņēmušas atbalsta centra atbalstu (personu vai laulāto pāru skaits)* | *x* | *40* | *60* |
| *Izveidoti atbalsta centri* | *16* | *-* | *-* |
| Psihologa konsultācijas, adop­tētājiem, aiz­bildņiem un viesģimenēm (konsultāciju skaits) | *x* | *3 200* | *3 200* |
| Atbalsta grupas audžuģimenēm, specializētajām audžuģimenēm, adoptētājiem, aizbildņiem un viesģimenēm (vidēji mēnesī) | *50* | *80* | *80* |

2018.gadā no piešķirtajiem valsts budžeta līdzekļiem tika izlietoti 156 650 euro atbalsta centru pakalpojumu sniegšanai. 2018.gadā nevienai audžuģimenei nebija piešķirts specializētās audžuģimenes statuss, tādējādi paredzētie finanšu līdzekļi atlīdzības izmaksai specializētajām audžuģimenēm netika izmantoti.

1. **Audžuģimenes un specializētās audžuģimenes**

Atbilstoši VBTAI apkopotajam bāriņtiesas pārskatam[[5]](#footnote-5) 2018.gadā bija 630 audžuģimenes (par 30 vairāk nekā 2017.gadā), no tām 97 audžuģimenēs nebija ievietoti bērni un 43 audžuģimenes pamatotu iemeslu dēļ nevarēja uzņemt bērnus, par ko rakstiski tika informētas bāriņtiesas. Ar bāriņtiesas lēmumu 2018.gadā 76 (par 9 audžuģimenēm vairāk nekā 2017.gadā) potenciālajām audžuģimenēm tika piešķirts audžuģimenes statuss, 4 audžuģimenēm atņemts audžuģimenes statuss un izbeigts audžuģimenes statuss 29 audžuģimenēm. Kopumā 2018.gadā audžuģimenēs bija ievietoti 1246 bērni (par 73 bērniem vairāk nekā 2017.gadā). Savukārt bērnu aprūpes iestādēs 2018.gada 31.decembrī atradās 794 bērni, kas ir par 243 bērniem mazāk nekā 2017.gadā. Atbilstoši VBTAI operatīvi veiktajai bērnu aprūpes iestāžu aptaujai 2019.gada aprīļa mēnesī bērnu aprūpes iestādēs atradās 768 bāreņi un bez vecāku gādības palikuši bērni. Tabulā attēloti dati par bērniem, kuri atradās bērnu aprūpes iestādēs 2018.gada 31.decembrī:

|  |  |  |
| --- | --- | --- |
| **Vecumposms** | **Meitenes** | **Zēni** |
| **0 - 3** | 13 | 11 |
| **4 - 12** | 125 | 210 |
| **13 - 17** | 181 | 254 |
| **kopā** | **319** | **465** |

Saskaņā ar Labklājības ministrijas veikto atbalsta centru aptauju, kas veikta laika posmā no atbalsta centru darbības uzsākšanas līdz 2019.gada 17. aprīlim, atbalsta centri bija noslēguši vienošanos par atbalsta sniegšanu ar 643 audžuģimenēm un 8 specializētajām audžuģimenēm. Kopš atbalsta centra darbības uzsākšanas 130 audžuģimenes, kuras noslēgušas vienošanos ar atbalsta centru, uzņēmušas savā aprūpē bērnus, savukārt 92 audžuģimenes nav uzņēmušas bērnus savā aprūpē un 5 audžuģimenes atteikušās no bērnu turpmākas aprūpes. No atbalsta centriem saņemta informācija par 28 audžuģimeņu, kuras noslēgušas vienošanos ar atbalsta centru, iemesliem, kāpēc nav uzņēmušas bērnus savā aprūpē ir:

* pēc bērnu atgriešanas bioloģiskajā ģimenē audžuģimenes paņēmušas pārtraukumu (7 ģimenes);
* netiek piedāvāti bērni atbilstoši audžuģimeņu vēlmēm. Audžuģimenes galvenokārt vēlas uzņemt bērnus bez uzvedības problēmām (11 ģimenes);
* adoptējušas audžuģimenē esošu bērnu, nevēlas atteikties no audžuģimenes statusa, bāriņtiesā iesniegts iesniegums par pagaidu atpūtas periodu līdz 2019.gada beigām (2 ģimenes);
* paņemts bērns aizbildnībā, nav iespēju paņemt arī kā audžuģimenei (1 ģimene);
* bāriņtiesas un atbalsta centri saskata riskus bērnu ievietošanai audžuģimenē (2 ģimenes);
* tikko izietas mācības un iegūts audžuģimenes statuss (3 ģimenes);
* tiek veiktas darbības, lai bērnu ievietotu audžuģimenē (2 audžuģimenes).

Audžuģimenes, kuras nav uzņēmušas bērnus savā aprūpē, ir norādījušas objektīvus iemeslus, tādējādi nepastāv risks, ka audžuģimenes ilgstoši atteiktos uzņemt bērnus savā aprūpē. Atbalsta centri turpina aktīvu sadarbību ar audžuģimenēm, lai vecinātu un motivētu audžuģimenes uzņemt bērnus savā aprūpē. Tās audžuģimenes, kuras neuzņem bērnus, jo nav bērnu atbilstoši norādītajiem kritērijiem, atbalsta centri turpina uzrunāt un motivēt uzņemt cita vecuma un dzimuma bērnus.

Atbalsta centri aktīvi darbojas, lai piesaistītu jaunas audžuģimenes, kā rezultātā no atbalsta centru izveides līdz 2019.gada martam nodrošināja mācības 85 potenciālajām audžuģimenēm, no kurām 47 piešķirts audžuģimenes statuss. No jaunajām audžuģimenēm 19 ģimenes uzņēmušas savā aprūpē 33 bērnus.

Lai mazinātu situācijas, kad bērnus, šķirot no bioloģiskajiem vecākiem, ievieto bērnu aprūpes iestādēs un lai veicinātu bērnu ar funkcionāliem traucējumiem nonākšanu ģimeniskā vidē, tika izveidotas divas specializācijas:

* krīzes audžuģimene - īstermiņa bērnu ārpusģimenes aprūpe, jo tās mērķis ir sniegt profesionālu palīdzību un atbalstu bērniem, kuri šķirti no ģimenes, aizbildņa vai audžuģimenes. Krīzes audžuģimenē bērnu var ievietot uz laiku līdz 30 dienām, ievērojot bērnu intereses, bāriņtiesa var pagarināt bērna uzturēšanās termiņu līdz 12 mēnešiem;
* audžuģimene bērnam ar funkcionāliem traucējumiem ir audžuģimene, kura aprūpē bērnu ar smagiem funkcionāliem traucējumiem, kuriem izsniegts atzinums par īpašas kopšanas nepieciešamību.

Krīzes audžuģimenes statusu var iegūt, ja ir vismaz triju gadu pieredze audžuģimenē ievietoto bērnu aprūpē, savukārt audžuģimenes bērnam ar funkcionāliem traucējumiem statusu var iegūt, ja ir vismaz 12 mēnešus personīgā vai profesionālā pieredze. Lai veicinātu vienotus nosacījumus specializācijām, nepieciešams noteikt, ka krīzes audžuģimenei var būt ne tikai pieredze kā audžuģimenei, aprūpējot ārpusģimenes aprūpē esošu bērnu, bet arī personīgā un profesionālā pieredze (piemēram, darba līgums vai amata apraksts, izziņa par brīvprātīgā darba veikšanu bērnu aprūpes iestādē)**.**

2019.gada 31.maijā 11 audžuģimenēm piešķirts specializētās audžuģimenes statuss, no tām 6 krīzes audžuģimenes un 5 audžuģimenes bērnam ar funkcionālajiem traucējumiem.

Pirmā audžuģimene 2019.gada februāra mēnesī ieguva specializētās audžuģimenes statusu bērnam ar funkcionāliem traucējumiem. Savukārt, pirmais krīzes audžuģimenes statuss audžuģimenei tika piešķirts 2019.gada marta mēnesī un uzreiz tika ievietots bērns. Bāriņtiesa, ievietojot bērnu krīzes audžuģimenē, noteica bērna uzturēšanās ilgumu krīzes audžuģimenē 12 mēnešus, tādējādi paredzot maksimālo uzturēšanās ilgumu. Audžuģimeņu noteikumu 11. punkts nosaka, ka krīzes audžuģimenē bērnu ievieto uz laiku līdz 30 dienām. Ja tas ir bērna interesēs, bāriņtiesa var pagarināt bērna uzturēšanās termiņu krīzes audžuģimenē, bet ne ilgāk par 12 mēnešiem. Proti, bāriņtiesas pieņem lēmumu par bērna ievietošanu krīzes audžuģimenē uz 30 dienām, šajā laika periodā maksimāli aktīvi sadarbojas visas iesaistītās puses, lai bērns atgrieztos bioloģiskajā ģimenē, vai, ja tas nav iespējams, meklētu patstāvīgu ārpusģimenes aprūpes formu. Tikai tādos gadījumos, ja bioloģiskajai ģimenei vajadzīgs nedaudz vairāk laika, lai novērstu apstākļus, kuri bija par pamatu bērna izņemšanai no bioloģiskās ģimenes, vai, ja nevar tik īsā laika posmā bērnam nodrošināt patstāvīgu aprūpi - pie aizbildņa, audžuģimenē, vai tiek lemts par bērna adopciju, var pagarināt bērna uzturēšanās ilgumu krīzes audžuģimenē.

Lai novērstu situācijas, kad bērns tiek ievietots krīzes audžuģimenē uz maksimālo termiņu un šajā laika posmā netiek veikti pasākumi, lai bērnam nodrošinātu patstāvīgu ārpusģimenes aprūpi, VBTAI sagatavoja un nosūtīja bāriņtiesām vadlīnijas par bērna ievietošanu krīzes audžuģimenē. Tādējādi veidojot vienotu bāriņtiesu izpratni par bērnu ievietošanu krīzes audžuģimenē un veicamajiem pasākumiem bērnu labāko interešu nodrošināšanā. Savukārt saskaņā ar Bāriņtiesu likuma 23. un 24.punktu[[6]](#footnote-6) bāriņtiesas loceklis, šķirot bērnus no vecākiem, aizbildņa vai audžuģimenes krīzes situācijā, pieņem vienpersonisku lēmumu, kura darbības ilgums ir 15 dienas. Proti, bāriņtiesai 15 dienu laikā ir jāpieņem lēmums par turpmāku darbību. Tādējādi, lai mazinātu riskus radīt bērnam traumatisku pieredzi un veicinātu ātrāku, savstarpēji koordinētāku starpinstitucionālo sadarbību, nepieciešams noteikt, ka bērnu krīzes audžuģimenē ievieto līdz 15 dienām un, ja tas ir bērna interesēs, noteikt maksimālo bērna uzturēšanās ilgumu krīzes audžuģimenē ne ilgāk par 12 mēnešiem.

Labklājības ministrija 2019. gada janvāra mēnesī veica atbalsta centru aptauju ar mērķi noskaidrot, cik no tām audžuģimenēm, kuras noslēgušas vienošanos ar atbalsta centru, ir izteikušas vēlmi specializēties kādā no minētajām specializācijām. No 563 audžuģimenēm, kuras aptaujāja atbalsta centri, tikai 49 izteica vēlmi specializēties un iziet mācību programmu attiecīgajā specializācijā. Zemā audžuģimeņu vēlme specializēties tika skaidrota ar to, ka specializācijas ir jauns ārpusģimenes aprūpes modelis un audžuģimenēm esot daudz neskaidru jautājumu, kurus risina ar atbalsta centru un bāriņtiesu starpniecību, kā arī abas specializācijas prasa lielākus resursus no audžuģimenēm, piemēram, lai uzņemtu bērnu ar funkcionāliem traucējumiem, audžuģimene izvērtē vides un veselības aprūpes pakalpojumu pieejamību.

Atbalsta centri, lai veicinātu specializēto audžuģimeņu skaita pieaugumu, sadarbībā ar bāriņtiesām, potenciālajām audžuģimenēm skaidroja specializācijas veidus, ko katra no specializācijām nozīmē, kādi ir pienākumi un atbildība. Neskatoties uz skaidrojošajiem pasākumiem, audžuģimeņu aktivitāte un vēlme specializēties tomēr ir zema. Bāriņtiesas norāda, ka audžuģimenēm trūkst informācijas par specializētajām audžuģimenēm, ko katra specializācija nozīmē un kādas darbības jāveic, lai specializētos. Bāriņtiesu skatījumā nepieciešams organizēt seminārus un citus pasākumus gan speciālistiem, gan audžuģimenēm, lai diskutētu par aktuālajiem jautājumiem.

Audžuģimeņu vēlmi specializēties ietekmē arī bāriņtiesas, kuras Audžuģimeņu noteikumus interpretē dažādi, piemēram, Audžuģimenes noteikumi nosaka, ka par krīzes audžuģimeni var kļūt audžuģimene, kurai ir trīs gadu pieredze audžuģimenē ievietoto bērnu aprūpē, savukārt par audžuģimeni bērnam ar funkcionālajiem traucējumiem var kļūt audžuģimene, kurā vismaz vienam no laulātajiem (personām) ir vismaz 12 mēnešu ilga personīgā vai profesionālā pieredze darbā ar bērniem ar smagiem funkcionāliem traucējumiem. Bāriņtiesas, atsevišķos gadījumos, noteikumu normas interpretējušas, ka audžuģimenei, lai iegūtu audžuģimenes bērnam ar funkcionāliem traucējumiem statusu, jābūt trīs gadu pieredzei audžuģimenē ievietoto bērnu aprūpē, tādējādi maldinot potenciālās specializētās audžuģimenes. Ņemot vērā minēto, VBTAI jāveic bāriņtiesu metodiskā vadība par specializētajām audžuģimenēm, lai veicinātu bāriņtiesu vienotu darbību un izpratni par specializētajām audžuģimenēm.

Labklājības ministrija laika posmā no 2019.gada 5.aprīļa līdz 2019.gada 17.aprīlim veica audžuģimeņu, specializēto audžuģimeņu, aizbildņu, adoptētāju un viesģimeņu aptauju ar mērķi noskaidrot, kas jāpilnveido ārpusģimenes aprūpes atbalsta centru darbībā, lai identificētu papildus nepieciešamos pakalpojumus bērnu un ģimeņu vajadzību nodrošināšanai, kā arī noskaidrotu, kāpēc audžuģimenes neizvēlas specializēties. Aptaujas anketas aizpildīja 319 respondenti (audžuģimenes, specializētās audžuģimenes, aizbildņi, adoptētāji un viesģimenes).

No aptaujātajiem 319 respondentiem specializētās audžuģimenes statusu iegūt apsvēruši 69 respondenti (22.6%), no tiem 51 respondents (16.7%) vēlētos specializēties kā krīzes audžuģimene un 18 respondenti (5.9%) vēlētos specializēties kā audžuģimene bērnam ar smagiem funkcionāliem traucējumiem. Savukārt 236 respondenti (77.4%) nevēlas specializēties. Sniegtās atbildes norāda, ka lielākā daļa respondentu nav gatavi un nevēlas specializēties.

1. attēls. Respondentu iedalījums pēc vēlmes specializēties kādā no specializācijām.

Tie respondenti, kuri norādīja, ka ir apsvēruši iespēju specializēties kādā no specializācijām, tikai 10 (15.6 %) plāno specializēties tuvākā mēneša laikā, tas ir, iesniegt iesniegumu bāriņtiesā par specializētas audžuģimenes statusa piešķiršanu un uzsākts mācības. Savukārt 7 respondenti (10,9%) plāno specializēties tuvākā pusgada laikā, 6 respondenti (9.4%) plāno tuvākā gada laikā un 41 respondents (64.1% ) norādīja, ka vēl nav izlēmis par konkrētu laiku, kas norāda uz to, ka respondentiem ir vēlme specializēties kādā no specializācijām, bet nepieciešams atbalsts, lai pieņemtu gala lēmumu specializēties.

1. attēls. Respondentu iedalījums pēc laika posmiem, kad specializētos.

Aptaujātie respondenti kā galvenos iemeslus, kas kavē pieņemt lēmumu specializēties kādā no specializācijām, minēja:

1. informācijas trūkumu par atbildību, finansēšanas kārtību, specializācijas robežām;
2. sadzīves apstākļus – dzīvojamās platības trūkums, mājokļa remonta nepieciešamība;
3. bailes, vai spēs tikt galā ar pienākumiem, neziņa;
4. pārāk stingras prasības - 3 gadu pieredzei kā audžuģimenei, labprāt uzņemtos krīzes audžuģimenes pienākumus, bet nav vēl 3 gadu pieredzes audžuģimenē ievietota bērna aprūpē;
5. krīzes audžuģimenē jāuzņem jebkura vecuma bērni, vēlētos, lai ir noteikta vecuma gradācija uzņemšanai krīzes audžuģimenē;
6. strādā pilnu laika darbu, bet specializācijas prasa par bērniem rūpes 24/7;
7. šobrīd ģimenē jau ir uzņemti bērni, citus bērnus nav iespējams paņemt papildus;
8. atbalsta trūkums no veselības un izglītības sistēmām.

Savukārt, lai izvēlētos specializēties kādā no specializācijām, respondenti norādīja, ka būtu nepieciešams:

1. lielāks finansiālais atbalsts par specializētās audžuģimenes pienākumu pildīšanu, atbalsts no pašvaldības (20.25 %);
2. finansiāls atbalsts mājokļa remontam, nepieciešamas lielākas dzīvojamās telpas. Daļa respondentu atzina, ka viņi varētu uzņemt vēl kādu bērnu savā aprūpē, bet dzīvojamā platība esot par mazu (16,45 %);
3. informācija par specializācijām, atbildību, finansēšanas kārtību (13.29 %);
4. papildus mācības, padziļinātas zināšanas (9.49 %);
5. iekšēja vēlme un pārliecība par savu izvēli (8.23%);
6. krīzes audžuģimenei jānosaka iedalījums pa vecumposmiem (5.06 %);
7. atbalsta persona (auklīte), kas dotu iespēju iziet no mājām personīgo lietu sakārošanai vai apmeklēt kultūras pasākumus un atvaļinājumi (3.16%);
8. pieejami medicīnas pakalpojumi, prioritārā kārtībā pieņem bērnus, kuri ievietoti krīzes audžuģimenē, jo ir situācijas, kad šiem bērniem nepieciešama medicīniska palīdzība tūlītēji (3.16%).

Lielākā daļa respondentu kā galveno iemeslu, lai izvēlētos specializēties kādā no specializācijām, min zemo atalgojumu par pienākumu pildīšanu, jo bērns krīzes situācijā vai ar invaliditāti prasa 24 stundu uzraudzību 7 dienas nedēļā, līdz ar to nav iespējams apvienot ar pamatdarbu. Respondenti norāda, ja izvēlētos specializēties kādā no specializācijām, būtu jāpārtrauc darba tiesiskās attiecības, tādējādi pasliktinot ģimenes materiālo situāciju.

Kā otrs biežāk minētais iemesls, kas attur no specializēšanās, tiek minēts mājoklis. Lai izvēlētos specializēties kā krīzes audžuģimene, ir nepieciešams pielāgot mājokli dažāda vecuma bērniem, ņemot vērā, ka šobrīd spēkā esošie Audžuģimenes noteikumi nosaka, ka krīzes audžuģimene uzņem savā aprūpē jebkura vecuma un dzimuma bērnus. Papildus ģimenes norāda, ka esošā dzīvojamā platība esot pārāk maza, jo, piemēram, uzņemot bērnu krīzes situācijā, būtu jānodrošina atsevišķa telpa, īpaši gadījumos, kad tiek ievietots bērns ar uzvedības un atkarības problēmām, bet ģimenē ir citi bērni. Audžuģimenes, izvēloties specializēties kā krīzes audžuģimenes, vēlētos norādīt bērna vecumu un dzimumu, kādu var uzņemt savā aprūpē atbilstoši ģimenes esošajai situācijai. Savukārt, lai uzņemtu bērnus ar funkcionāliem traucējumiem, audžuģimenei jāpielāgo mājoklis atbilstoši bērna funkcionālajiem traucējumiem. Šādu papildus finansiālo līdzekļu, lai labiekārtotu mājokli, ģimenēm neesot un pieejamā vienreizējā mājokļa iekārtošanas kompensācija (500 euro) nav pietiekoša, lai pilnībā pielāgotu mājokli atbilstoši bērnu vajadzībām.

Savukārt, lai audžuģimene izvēlētos specializēties kā audžuģimene bērnam ar funkcionāliem traucējumiem, nepieciešams nodrošināt lielāku veselības aprūpes un izglītības atbalstu, ņemot vērā, ka bērniem ar funkcionālajiem traucējumiem nepieciešama patstāvīga ārstu uzraudzība un rehabilitācija, kā arī bērniem nepieciešama speciālā izglītības programma. Ģimenes norāda, ka šobrīd no reģioniem ir problemātiski nokļūt pie speciālistiem, jāgaida rindā vairākus mēnešus. Bet speciālās izglītības programmas nenodrošina visās izglītības iestādēs. Kā arī audžuģimenēm, uzņemot bērnus savā aprūpē, ir problēmas bērniem nodrošināt pirmsskolas un vispārējās izglītības iestādi, jo pašvaldības nesniedz atbalstu un neuzņem bērnus prioritārā kārtībā pašvaldības pirmsskolas izglītības iestādē. Ministru kabineta 2015.gada 8.decembra noteikumi Nr. 709 “Noteikumi par izmaksu noteikšanas metodiku un kārtību, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātai izglītības iestādei” (turpmāk – MK noteikumi) nosaka metodiku, kādā pašvaldības nosaka vienam izglītojamam nepieciešamās izmaksas pirmsskolas izglītības programmā pašvaldības izglītības iestādēs, un kārtību, kādā pašvaldības atbilstoši tās noteiktajām vienam izglītojamam nepieciešamajām vidējām izmaksām attiecīgās pašvaldības izglītības iestādēs sedz pirmsskolas programmas (no pusotra gada vecumam līdz pamatizglītības ieguves uzsākšanai) izmaksas privātai izglītības iestādei. Vienlaikus minētie MK noteikumi neliedz pašvaldībai atbilstoši tās budžeta iespējām noteikt arī lielāku līdzfinansējuma apmēru. Bērna likumiskais pārstāvis var izvēlēties jebkuru privāto pirmsskolas izglītības iestādi, un pašvaldībai atbilstoši MK noteikumiem ir pienākums nodrošināt līdzfinansējumu neatkarīgi no tā, kuru privāto pirmsskolas izglītības iestādi bērns apmeklē. No minētā, secināms, ka audžuģimenes un aizbildņi nav informēti par iespēju bērnu ievietot privātajā pirmsskolas izglītības iestādē un saņemt pašvaldības līdzfinansējumu.

No respondentu sniegtajām atbildēm secināms, ka atbalsta centriem un bāriņtiesām nepieciešams papildus veikt skaidrojošos pasākumus, lai informētu potenciālās specializētās audžuģimenes par nosacījumiem un kārtību, kādā tiek piešķirts specializētās audžuģimenes statuss, kādi pienākumi un atbildība iestājas, kā arī par atbalsta saņemšanas iespējām – psiholoģiskajām un materiālajām (valsts un pašvaldības sniegto atbalstu). Vienlaikus Labklājības ministrija ir izstrādājusi metodisko materiālu audžuģimenēm un specializētajām audžuģimenēm, kurus atbalsta centri un bāriņtiesas var izmantot, skaidrojot audžuģimenēm specializāciju nozīmi, atbildību un pienākumus (metodiskais materiāls pieejams ministrijas mājaslapā <http://www.lm.gov.lv/lv/nozares-politika/berni-un-gimene/4-noderiga-informacija> un izsūtīts atbalsta centriem).

1. **Bērni bērnu aprūpes iestādēs**

Atbilstoši bāriņtiesu statistikas pārskatam 2018.gada 31.decembrī bērnu aprūpes iestādēs atradās 794 bērni, no tiem vecumā no 0 līdz 3 gadiem - 24 bērni, vecumā no 4 līdz 12 gadiem - 335 bērni un no 13 līdz 17 gadiem - 435 bērni. Lielākais bērnu skaits bērnu aprūpes iestādē ir vecumā no 13 līdz 17 gadiem, kas ir 55 % no kopējā bērnu skaita bērnu aprūpes iestādēs. Bāriņtiesas un atbalsta centri norāda, ka tieši pusaudžiem ir lielākās grūtības atrast audžuģimeni vai aizbildni. Audžuģimenes pusaudžus neuzņem, jo trūkst zināšanu, kā ar pusaudžiem strādāt un speciālistu atbalsta, īpaši atkarību problēmu speciālistu. Pusaudži galvenokārt ir ar smagiem uzvedības traucējumiem un dažādu veidu atkarībām. Tādējādi, lai audžuģimenes uzņemtu savā aprūpē, šādus jauniešus, tām jābūt profesionālām – ar iegūtām speciālām zināšanām. Savukārt pusaudži vecumā no 15 gadiem ne vienmēr vēlas, lai bāriņtiesa viņus ievietotu audžuģimenē, jo vēlas uzsākt patstāvīgu dzīvi un nereti izvēlas jauniešu māju. Ņemot vērā, ka lielākā daļa no bērniem aprūpes iestādēs ir pusaudžu vecumā, nepieciešams veidot jaunu specializāciju – audžuģimene bērniem ar uzvedības traucējumiem vai atkarību problēmām. Audžuģimenēm, kuras aprūpētu bērnus ar uzvedības traucējumiem un atkarību problēmām, būtu jāapgūst speciāla mācību programma par uzvedības un atkarību problēmām jauniešiem. Audžuģimenēm bērniem ar uzvedības traucējumiem un atkarību problēmām jāparedz vienlīdzīgs atlīdzības apmērs kā audžuģimenei bērnam ar invaliditāti, vidēji 860 euro mēnesī (bruto).

1. **Ārpusģimenes aprūpes atbalsta centri**

Ar Labklājības ministra 2018.gada 16.jūlija rīkojumu Nr.71 “Par ārpusģimenes aprūpes atbalsta centru izvērtēšanas komisijas izveidošanu” tika izveidota atbalsta centru izvērtēšanas komisija, lai atbilstoši Atbalsta centra noteikumiem izvērtētu pretendenta atbilstību ārpusģimenes aprūpes atbalsta centram noteiktajām prasībām un piešķirtu atbalsta centra statusu. Atbilstoši Atbalsta centru noteikumos noteiktajam ārpusģimenes aprūpes atbalsta centrus var reģistrēt nodibinājums, biedrība vai komersants. Pirmais atbalsta centrs tika reģistrēts 2018.gada 16.augustā. Uz 2019.gada 31.maiju Labklājības ministrijā reģistrēti 16 atbalsta centri (1.attēls). Reģistrētie 15 atbalsta centri ir izveidotās struktūrvienības nodibinājumiem vai biedrībām, un 1 atbalsta centrs ir izveidots kā atsevišķs nodibinājums.



3.attēls. Labklājības ministrijā reģistrētie ārpusģimenes aprūpes atbalsta centri

Atbalsta centri savā darbībā ir mobili, kas nozīmē, ka atbalsta centri var veidot pakalpojumu sniegšanas punktus atbilstoši klientu vajadzībām un pēc iespējas tuvāk klientu dzīvesvietai. Tādējādi atbalsta centri 2018.gadā izveidoja 34 pakalpojumu sniegšanas punktus, kuros nodrošināja psihologu konsultācijas, sociālā darbinieka konsultācijas, atbalsta grupas, mācības audžuģimenēm, ikgadējās zināšanu pilnveides mācības audžuģimenēm, bērna tikšanos ar bioloģiskajiem vecākiem un citiem radiniekiem. Atbalsta sniegšanas punktus atbalsta centri veido atbilstoši audžuģimeņu, specializēto audžuģimeņu, adoptētāju, aizbildņu un viesģimeņu pieprasījumam, proti, nodrošinot pakalpojumus pēc iespējas tuvāk dzīvesvietai.

Taču bāriņtiesas norāda, ka atbalsta centru pārklājums nav pietiekams un ģimenēm esot grūti nokļūt pie atbalsta centra speciālistiem, tāpēc pašvaldības nodrošina atbalstu ar saviem resursiem ģimeņu dzīvesvietā, piemēram, psihologa konsultācijas nodrošina pašvaldības sociālā dienesta psihologs.

Atbalsta centra noteikumi paredz kārtību un nosacījumus, kādā tiek piešķirts atbalsta centra statuss, bet nav noteikta kārtība un pie kādiem nosacījumiem tiek izbeigta atbalsta centra darbība. Tādējādi nav paredzētas situācijas, ka atbalsta centri tiktu izslēgti no ārpusģimenes aprūpes atbalsta centru reģistra (turpmāk - atbalsta centru reģistrs). Lai novērstu situācijas, kad atbalsta centrs, kurš veicis prettiesiskas darbības vai neievēro normatīvajos aktos noteiktās prasības, turpina savu darbību un sniedz pakalpojumus, nepieciešams izstrādāt kārtību un kritērijus atbalsta centra izslēgšanai no atbalsta centru reģistra.

Lai nodrošinātu atbalsta centru vienotu darbību un uzraudzību, Audžuģimeņu noteikumu un Atbalsta centra noteikumu anotācijā noteikts, ka Labklājības ministrijas Metodiskās vadības un kontroles departaments un VBTAI izlases kārtībā veic pārbaudes atbalsta centros. Lai veiktu kvalitatīvas pārbaudes atbalsta centros, VBTAI sadarbībā ar Labklājības ministriju ir jāizstrādā pārbaužu kritēriji. Izstrādājot pārbaužu kritērijus, tiktu veicināta vienota izpratne par pārbaudāmajām lietām, konstatējamajām problēmām un labo praksi.

1. **Atbalsta centru sniegtie pakalpojumi un pakalpojumu grozs**

Audžuģimeņu noteikumi un Atbalsta centra noteikumi nosaka, ka audžuģimenes un specializētās audžuģimenes atbalsta centrā var saņemt:

* sociālā darbinieka konsultācijas;
* psihologa konsultācijas;
* atbalsta grupas;
* ikgadējās zināšanu pilnveides mācības;
* atsevišķos gadījumos arī citu speciālistu konsultācijas (atbilstoši audžuģimenes vai specializētās audžuģimenes atbalsta un tajā ievietotā bērna individuālās attīstības plānam).

Papildus atbalsta centra speciālisti sagatavo audžuģimenes vai specializētās audžuģimenes atbalsta un tajā ievietotā bērna individuālās attīstības plānu. Atbalsta plāna ietvaros atbalsta centra speciālisti sadarbojas ar pašvaldību sociālajiem darbiniekiem, atbalsta centriem un citām iestādēm, lai piesaistītu papildus resursus identificētās problēmas risināšanai. Kā arī atbalsta centri organizē bērna tikšanos ar bioloģiskajiem vecākiem un citiem radiniekiem un sniedz informāciju bāriņtiesai par audžuģimeni un tajā ievietoto bērnu.

Atbalsta centra noteikumi nosaka, ka atbalsta centri aizbildņiem, adoptētājiem un viesģimenēm nodrošina:

* psihologa konsultācijas;
* atbalsta grupas.

Aizbildņiem, adoptētājiem un viesģimenēm pakalpojumu grozā nav paredzētas sociālā darbinieka konsultācijas, bet atbalsta centri konstatējuši, ka gan aizbildņiem, gan adoptētājiem nepieciešams tāds pats atbalsts kā audžuģimenēm. Pie atbalsta centra speciālistiem dažādu jautājumu risināšanā vēršas gan aizbildņi, gan adoptētāji. Tāpēc būtu nepieciešams nodrošināt sociālā darbinieka konsultācijas aizbildņiem un adoptētājiem analogi kā audžuģimenēm un specializētajām audžuģimenēm.

Savukārt potenciālajām audžuģimenēm un specializētājām audžuģimenēm atbalsta centri nodrošina:

* psihologa konsultācijas atzinuma sagatavošanai;
* laulāto/personas/audžuģimenes raksturojuma un informācijas par mācību programmas apguvi sagatavošanu;
* mācību programmas apguvi.

Potenciālajiem adoptētājiem nodrošina:

* psihologa konsultācijas atzinuma sagatavošanai;
* mācību programmas apguvi.

Atbalsta centri kopš savas darbības uzsākšanas līdz 2019.gada 31.martam nodrošināja:

|  |  |  |
| --- | --- | --- |
| **Nr. p.k.** | **Pakalpojums** | **Sniegto pakalpojumu skaits** |
| 1. | Psihologu konsultācijas, t. sk.: | **1821** |
| 1.1 | Audžuģimenēm, specializētajām audžuģimenēm | 1272 |
| 1.2. | Adoptētājiem, aizbildņiem, viesģimenēm | 594 |
| 2. | Psihologa atzinumi, t. sk.: | **96** |
| 2.1. | Audžuģimenēm, specializētajām audžuģimenēm | 68 |
| 2.2. | Adoptētājiem, aizbildņiem, viesģimenēm | 28 |
| 3. | Sociālā darbinieka konsultācijas audžuģimenēm un potenciālajām audžuģimenēm | **4454** |
| 4. | Laulāto/personas/audžuģimenes raksturojuma un informācijas par mācību programmas apguvi iesniegšanu bāriņtiesā | **95** |
| 5. | Audžuģimenes atbalsta un tajā ievietotā bērna individuālās attīstības plānu sagatavošanu | **47** |
| 6. | Atbalsta grupas | **231** |
| 7. | Mācības potenciālajiem audžuvecākiem, specializētājiem audžuvecākiem un adoptētājiem | **141** |

No sniegto pakalpojumu skaita izriet, ka gan audžuģimeņu, gan potenciālo audžuģimeņu interese par atbalsta centru sniegtajiem pakalpojumiem ir liela. Lielākais atbalsta centrs, kurš noslēdzis vienošanos ar 123 audžuģimenēm, vidēji mēnesī nodrošina 114 sociālā darbinieka konsultācijas un mazākais atbalsta centrs, kurš noslēdzis vienošanos ar 7 audžuģimenēm, vidēji mēnesī nodrošina 6 sociālā darbinieka konsultācijas. 2019.gadā atbalsta centri uzsāka aktīvu darbu ar aizbildņiem un adoptētājiem, tādējādi 3 mēnešu laikā nodrošināja 243 psihologa konsultācijas adoptētājiem un 306 psihologa konsultācijas aizbildņiem. Audžuģimenes, specializētās audžuģimenes, adoptētāji, aizbildņi un viesģimenes atzinīgi vērtē atbalsta grupas, tādējādi atbalsta centri 2019.gada I. ceturksnī noorganizēja vidēji 75 atbalsta grupas mēnesī. Kā arī atbalsta centri, uzsākot savu darbību, ir strādājuši pie jaunu audžuģimeņu piesaistes un nodrošināja mācību programmu 85 potenciālajām audžuģimenēm, no kurām audžuģimenes statuss tika piešķirts 47 audžuģimenēm.

Lai atbalsta centri varētu sniegt pakalpojumus, valsts ir paredzējusi finansējuma grozu pakalpojumu sniegšanai par audžuģimeni, ar kuru noslēgta vienošanās - 105.46 euro apmērā mēnesī un specializēto audžuģimeni, ar kuru noslēgta vienošanās - 119.11 euro apmērā mēnesī. Pakalpojuma grozā ietilpst:

* + sociālais darbinieks (arī potenciālajai audžuģimenei un specializētajai audžuģimenei);
  + psihologs (arī potenciālajai audžuģimenei un specializētajai audžuģimenei atzinuma sagatavošanai);
  + ikgadējā zināšanu pilnveides mācības audžuģimenēm un specializētājām audžuģimenēm;
  + atsevišķos gadījumos arī citu speciālistu konsultācijas (atbilstoši audžuģimenes vai specializētās audžuģimenes atbalsta un tajā ievietotā bērna individuālās attīstības plānam);
  + ar pakalpojuma organizēšanu saistītie izdevumi:
    - koordinators, centra vadītājs;
    - transporta noma;
    - degvielas izdevumi;
    - sakaru nodrošināšana;
    - 24/7 operators;
    - apmācības/supervīzijas speciālistiem.

Atbalsta centri finansējumu par audžuģimenēm un specializētajām audžuģimenēm var saņemt tikai par aktīvajām audžuģimenēm - kuras ir uzņēmušas savā aprūpē bāreni vai bez vecāku gādības palikušo bērnu (turpmāk – bērns), vai nav pagājuši ne vairāk kā trīs mēneši kopš bērns pēdējo reizi bijis audžuģimenē, vai arī trīs mēnešus kopš bāriņtiesas lēmuma pieņemšanas par statusa piešķiršanu audžuģimenei. Audžuģimenēm un specializētajām audžuģimenēm paredzētajā finansējumā ir iekļauti izdevumi, kuri ir attiecināmi uz potenciālajām audžuģimenēm un specializētajām audžuģimenēm – psihologa konsultācijas, psihologa atzinuma un raksturojuma sagatavošana iesniegšanai bāriņtiesā.

Papildus atbalsta centri saņem finansējumu par:

* mācību programmas nodrošināšanu:
  + potenciālājām audžuģimenēm - 175.00 euro par personu;
  + potenciālajām specializētajām audžuģimenēm – 45.05 euro par personu;
  + potenciālajiem adoptētājiem – 147.00 euro par personu.
* atbalsta grupām audžuģimenēm, specializētājām audžuģimenēm, adoptētājiem aizbildņiem un viesģimenēm – 175.00 euro par vienu atbalsta grupu ( grupā dalībnieku skaits 5 – 15);
* psihologa konsultācijas adoptētājiem, aizbildņiem un viesģimenēm - 23.40 euro par vienu konsultāciju;
* psihologa konsultācijas un atzinuma sagatavošana potenciālajiem adoptētājiem – 23.40 euro par vienu sagatavoto atzinumu.

Atbalsta centru darbības pārskats mēnešu griezumā (no atbalsta centru darbības uzsākšanas), to sniegtie pakalpojumi un saņemtais valsts finansējums atainots pielikumā Nr.1.

Aptaujātie respondenti norādīja, ka ir apmierināti ar piedāvāto pakalpojumu klāstu, bet papildus vēlētos saņemt tādus pakalpojumus kā atbalstu bērnu, kuriem nepieciešama ģimeniskas aprūpe, meklēšanā, jurista konsultācijas, mentora atbalstu, bērnu nometnes, bērnu pieskatīšanas pakalpojumu, art, smilšu, mūzikas un mākslas terapijas, speciālā skolotāja, logopēda, psihoterapeita, klīniskā psihologa konsultācijas, fizioterapeita nodarbības un citus pakalpojumus, kuri veicinātu bērnu atveseļošanos un iekļaušanos jaunā vidē.

1. **Audžuģimeņu, specializēto audžuģimeņu, aizbildņu, adoptētāju un viesģimeņu apmierinātība ar atbalsta centra sniegto atbalstu**

Audžuģimenes, specializētās audžuģimenes, aizbildņi, adoptētāji un viesģimenes tika aptaujātas par atbalsta centra sniegto pakalpojumu kvalitāti un apmierinātību ar atbalsta centra darbu.

Ģimenes pozitīvi vērtē atbalsta centru sniegto pakalpojumu kvalitāti (skatīt 4. attēlu).

4.attēls. Ģimeņu vērtējums par atbalsta centru sniegto pakalpojumu kvalitāti.

No atbalsta centra piedāvātajiem pakalpojumiem visvairāk ģimenes izmanto atbalsta grupas, kur ģimenes var satikties ar līdzīgi domājošiem un izrunāt aktuālās problēmas, kā arī konsultēties ar speciālistiem. Atbalsta centri atbalsta grupās var pieaicināt dažādu jomu speciālistus, piemēram, juristus, psihiatrus, narkologus, lai kopīgi runātu par aktuālajām problēmām. Otrs apmeklētākais pakalpojums ir psihologa konsultācijas. Pie psihologa ģimenes vēršas, lai risinātu dažāda veida problēmas. Psihologs nodrošina konsultācijas gan pieaugušajiem, gan bērniem, gan ģimenei kopā.

Ģimenes norādīja, ka papildus esošajiem pakalpojumiem vēlētos saņemt no atbalsta centriem lielāku atbalstu bērnu, kuriem nepieciešama ģimeniskas aprūpe, meklēšanā, mentora atbalstu, nometnes bērniem, jurista konsultācijas, bērnu īslaicīgo pieskatīšanu, kopīgas nodarbības bērniem ar vēcākiem, nodarbības bērniem pie logopēda, speciālā pedagoga, psihoterapeita konsultācijas, fizioterapeita konsultācijas, atkarību speciālistu konsultācijas, mācību iespējas tiešsaistē, palīdzību administratīvo jautājumu risināšanā (izglītības jautājumi, bērna dzīvesvietas deklarēšana, pabalsti utt.)

Ģimeņu sniegtās atbildes liecina, ka joprojām ģimenēm netiek sniegta pilnīga informācija par atbalsta pasākumiem, kādus tās var saņemt, piemēram, jurista konsultācijas bezmaksas nodrošina Latvijas Universitātes Juridiskās prakses un palīdzības centrs, Juridiskās palīdzības administrācija u.c. Lielākā daļa no pakalpojumiem, kurus vēlētos saņemt ģimenes, ir paredzētas bērniem. Atbilstoši BTA likuma 36.panta otrajai daļai pašvaldība palīdz audžuģimenēm bērnu audzināšanā un nodrošina sociālos pakalpojumus. Audžuģimenei ir tiesības saņemt līdzekļus bērna uzturam. Šo līdzekļu apmērs nedrīkst būt mazāks par apmēru, kādu, pamatojoties uz Civillikuma 179.panta piekto daļu, noteicis Ministru kabinets. Tādējādi visām iesaistītajām pusēm - atbalsta centriem, bāriņtiesām, sociālajiem dienestiem, ir kopīgi jāsadarbojas, lai definētu kopīgu mērķi un rastu resursus/risinājumus, lai palīdzētu ģimenēm, tai skaitā, ģimenē ievietotajam bērnam.

Ģimeņu aptauja rāda, ka ģimenes no atbalsta centriem saņem atbalstu un cieņpilnu attieksmi. Atbalsta centri ģimenēm ir pieejami ērtā laikā (iespējas sazināties ar atbalsta centra speciālistiem 24/7), atbalsta centra darbinieki ir pretimnākoši, zinoši un kompetenti, problēmjautājumi tiek risināti uzreiz un pēc būtības. Kopumā ģimenes ir apmierinātas ar atbalsta centru darbu un to speciālistiem (skatīt pielikumu Nr. 2).

1. **Atbalsta centru sadarbība ar bāriņtiesām un sociālajiem dienestiem**

Atbalsta centra noteikumu 12.14.apakšpunkts nosaka, ka atbalsta centri nodrošina sadarbību ar bāriņtiesām, sociālajiem dienestiem, cietiem atbalsta centriem un citām iestādēm atbalsta sniegšanā audžuģimenēm un specializētajām audžuģimenēm, tai skaitā ģimenē ievietotajam bērnam.

Audžuģimenes noteikumi nosaka, ka bāriņtiesas sadarbībā ar atbalsta centriem izvērtē ģimenes locekļu savstarpējās attiecības, zināšanas un prasmes bērnu aprūpē un pārbauda dzīves apstākļus, lai pārliecinātos, vai tie nav mainījušies, liedzot iespēju turpmāk veikt audžuģimenes vai specializētās audžuģimenes pienākumus. Kopš atbalsta centru darbības uzsākšanas, bāriņtiesas sadarbībā ar atbalsta centriem divām audžuģimenēm atņēmušas audžuģimenes statusu.

Latvijas Bāriņtiesu darbinieku asociācija veica bāriņtiesu aptauju laika periodā no 2019.gada 8.aprīļa līdz 12.aprīlim par sadarbību ar atbalsta centriem, par lēmumu pieņemšanu attiecībā uz specializētajām audžuģimenēm un aktuālajām problēmām, ar kurām nākas saskarties.

No 124 bāriņtiesām aptaujas anketu aizpildīja 86 bāriņtiesas, no tām 14 bāriņtiesas nebija uzsākušas sadarbību ar atbalsta centriem, savukārt 72 bāriņtiesas ir uzsākušas sadarbību ar atbalsta centriem. Kopumā bāriņtiesa sadarbību ar atbalsta centriem vērtē pozitīvi, taču norādīja, ka nav saprotams, kādā veidā notiek sadarbība ar atbalsta centriem gadījumos, kad jāveic ikgadējā audžuģimeņu izvērtēšana. Šobrīd katra iesaistītā puse sadarbības jēdzienu interpretē dažādi. Piemēram, ir bāriņtiesas, kuras uzskata, ka atbalsta centram ir jābrauc līdzi dzīvesvietas apsekojumos, savukārt atbalsta centrs uzskata, ka viņiem nav nepieciešams braukt kopā ar bāriņtiesu, jo tādējādi audžuģimene var uztvert atbalsta centru kā kontrolējošo institūciju.

Lai veidotu vienotu izpratni par bāriņtiesu un atbalstu centru sadarbību, Labklājības ministrija izstrādāja metodisko materiālu atbalsta centriem un bāriņtiesām, kur noteikts, ka sadarbība īstenojama, gan sniedzot atbalsta centra rīcībā esošo informāciju (piem., informāciju par audžuģimenes atbalsta plānu un tā ietvaros īstenotajām aktivitātēm, informācija par audžuģimenes iesaisti ikgadējās zināšanu pilnveides mācībās u.tml. norādes uz audžuģimenei nepieciešamo atbalstu, tās resursiem un iespējamajiem riskiem), kas var būt būtiska audžuģimenes darbības izvērtēšanai, gan tiekoties starpinstitucionālās tikšanās. Atbalsta centra iesaiste dzīves apstākļu pārbaudē ir vērtējama no katras konkrētās situācijas, t.sk. ņemot vērā audžuģimenes vai specializētās audžuģimenes viedokli par atbalsta centra speciālistu klātbūtni dzīvesvietas apsekošanā. Ņemot vērā, ka izstrādātie metodiskie materiāli neveido pilnvērtīgu vienotu izpratni par sadarbības jautājumiem, kā arī ne visas bāriņtiesas ir iepazinušās ar metodiskajiem materiāliem, VBTAI papildus organizē metodiskos seminārus bāriņtiesām Latvijas reģionos, lai skaidrotu bāriņtiesu un atbalsta centru sadarbību. Lai nostiprinātu iegūtās zināšanas semināros, VBTAI nepieciešams sagatavot informatīvos materiālus bāriņtiesām un atbalsta centriem ar skaidrojumiem par sadarbības veidošanas pamatprincipiem.

Bāriņtiesas, meklējot bērniem ārpusģimenes aprūpi, kā atbalstu saskata atbalsta centrus, bet norāda uz problemātiku, ka audžuģimeņu informācijas sistēmā (AGIS) nav pilnīgas informācijas par audžuģimenēm, brīvajām vietām tajās un nav informācijas par atbalsta centru, ar kuru audžuģimene noslēgusi vienošanos. Līdz ar to bāriņtiesām nav informācijas par atbalsta centriem, ar kuriem audžuģimenes noslēgušas vienošanos un ne visi atbalsta centri sniedz informāciju bāriņtiesām par audžuģimenēm, ar kurām noslēgta vienošanās. Tādējādi bāriņtiesas par bērniem, kuriem tiek meklēta audžuģimene, sūta informāciju visiem atbalsta centriem. Lai novērstu situāciju, ka bāriņtiesas neievada informāciju AGIS, ministrija un VBTAI ir informējusi bāriņtiesas par bāriņtiesu pienākumu ievadīt AGIS informāciju par audžuģimenēm, īpaši aktuālo informāciju par krīzes audžuģimenēm. Papildus nepieciešams veikt grozījumus Audžuģimeņu noteikumos un Atbalsta centra noteikumos, nosakot, ka atbalsta centri saņemto informāciju par audžuģimenēm un specializētajām audžuģimenēm ievada AGIS, tādējādi nododot informāciju bāriņtiesām tūlītēji. Kā arī ministrija 2019.gadā veiks AGIS uzlabošanas darbus, lai sistēmā tiktu iekļauta informācija, ar kuru atbalsta centru audžuģimene ir noslēgusi vienošanos. Savukārt atbalsta centri atzīst, ka bāriņtiesu sniegtā informācija par bērniem ir nepilnīga, kā rezultātā nevar piemeklēt atbilstošu audžuģimeni. Turklāt nereti gadās situācijas, kad bāriņtiesas nesniedz būtisku informāciju par bērnu, tādējādi maldinot audžuģimenes. Lai vecināti savstarpējo informācijas apmaiņu un veicinātu ātrāku bērnu nonākšanu ģimeniskā vidē, nepieciešams izstrādāt vienotu veidlapu, iekļaujot sadaļas par bērna sociālo raksturojumu – ir/nav cietis no vardarbības, informāciju par bioloģiskajiem vecākiem, bērna rakstura īpašības, spējas, īpašas dotības, veselības stāvokli, izglītības iestādi un sekmēm mācībās, uzvedības problēmām, iespējamos risinājumus un citu svarīgu informāciju.

Sākotnēji, izstrādājot atbalsta centru konceptu, kā galvenais sadarbības partneris tika identificēta bāriņtiesas, taču atbalsta centriem sākot praktiski darboties, konstatēts, ka būtiska loma institūciju sadarbības jomā ir pašvaldību sociālajiem dienestiem. Atbalsta centriem jāveido sadarbība ar to pašvaldību, kuras lēmušas par bērna ārpusģimenes aprūpi, sociālajiem dienestiem, lai organizētu pakalpojumu nodrošināšanu bērnam un bērna saskarsmi ar bioloģiskajiem vecākiem. Tādējādi nepieciešams pilnveidot atbalsta centru sadarbību ar sociālajiem dienestiem, katras iesaistītās institūcijas funkcijas, robežas un kompetences, lai izstrādātu efektīvāko sadarbības modeli.

1. **Priekšlikumi**

Labklājības ministrijai:

1. Veikt grozījumus Audžuģimeņu noteikumos un noteikt:

1.1. bērnu krīzes audžuģimenē var ievietot līdz 15 dienām, nepieciešamības gadījumā bāriņtiesa var pagarināt bērna uzturēšanos krīzes audžuģimenē, bet ne ilgāk par 12 mēnešiem;

1.2. jaunu specializāciju – audžuģimene bērniem ar uzvedības traucējumiem vai atkarību problēmām;

1.3. labvēlīgākus kritērijus krīzes audžuģimenes statusa piešķiršanā – nosakot, ka audžuģimenei, aprūpējot audžuģimenē ievietoto bērnu, ir vismaz 2 gadu personīgā un profesionālā pieredze;

1.4. mācību programmu audžuģimenei bērnam ar uzvedības traucējumiem un atkarību problēmām;

1.5. atbalsta centri informāciju par audžuģimenēm vai specializētājām audžuģimenēm ievada AGIS.

2. Veikt grozījumus Atbalsta centra noteikumos un noteikt:

2.1. kārtību un kritērijus atbalsta centra izslēgšanai no atbalsta centru reģistra;

2.2. atbalsta centri informāciju par audžuģimenēm vai specializētājām audžuģimenēm ievada AGIS.

1. Veikt grozījumus Atbalsta centra noteikumos un Adopcijas kārtībā, paredzot, ka atbalsta centri sagatavo potenciālo adoptētāju raksturojumu un psihologa atzinumu (analogi kā audžuģimenēm) iesniegšanai bāriņtiesā, tādējādi sniedzot bāriņtiesām pilnvērtīgu adoptētāja izvērtējumu.
2. Izstrādāt kritērijus pārbaužu veikšanai atbalsta centros un veikt pārbaudes tajos.
3. Izvērtēt iespēju atbalsta centru metodisko vadību un uzraudzību nodot VBTAI.

6. Izvērtēt vai atbalsta centri būtu klasificējami kā sociālo pakalpojumu sniedzēji.

7. Darba grupa turpina darbu pie sistēmas analīzes un pilnveides, sniedz priekšlikumus sistēmas uzlabošanai, ņemot vērā, ka atbalsta centri darbojas mazāk par gadu un specializēto audžuģimeņu kustība pakāpeniski attīstās, kā arī vērtēt atbalsta centruturpmāku darbībukonceptuāla ziņojuma “Starpnozaru sadarbības un atbalsta sistēmas pilnveide bērnu attīstības, uzvedības un psihisko traucējumu veidošanās risku mazināšanai” kontekstā.

Īstenojot iepriekš minētos priekšlikumus un grozījumus Audžuģimeņu noteikumos, Atbalsta centra noteikumos un Adopcijas kārtībā, nav nepieciešami papildus valsts budžeta līdzekļi, un tie neradīs negatīvu ietekmi uz valsts budžetu.

Pielikums Nr. 1. Informatīvajam ziņojumam

“Par specializētājām audžuģimenēm un

ārpusģimenes aprūpes atbalsta centriem”

**Ārpusģimenes aprūpes atbalsta centru statistika**



*atbilstoši atbalsta centru iesniegtajām atskaitēm, saskaņā ar noslēgtajiem līgumiem starp atbalsta centriem un Labklājības ministriju*



|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Augusts** | **Septembris** | **Oktobris** | **Novembris** | **Decembris** | **Janvāris** | **Februāris** | **Marts** | **Aprīlis** |
| Atbalsta centri, kuriem piešķirts atbalsta centra statuss | 5 | 8 | 13 | 14 | 16 | 16 | 16 | 16 | 16 |
| Darbību uzsākušie atbalsta centri (iesniegtas atskaites LM) | 2 | 3 | 11 | 13 | 14 | 16 | 16 | 16 | 16 |
| Atbalsta centru noslēgtās vienošanās ar audžuģimenēm | 22 | 118 | 333 | 464 | 521 | 563 | 578 | 601 | 608 |
| t.sk. noslēgtās jaunās vienošanās | 0 | 96 | 216 | 102 | 53 | 42 | 8 | 23 | 7 |
| Atbalsta centru noslēgtās vienošanās ar specializētajām audžuģimenēm | 0 | 0 | 0 | 0 | 0 | 0 | 1 | 2 | 9 |
| Potenciālie audžuvecāki, kuri apguvuši mācību programmu atbalsta centros t.sk | 0 | 0 | 30 | 10 | 24 | 24 | 3 | 20 | 23 |
| personas | 0 | 0 | 10 | 8 | 6 | 24 | 3 | 9 | 15 |
| ģimenes | 0 | 0 | 10 | 1 | 9 | 0 | 0 | 6 | 4 |
| Potenciālās specializētās audžuģimenes, kuri apguvuši mācību programmu atbalsta centros t.sk | 0 | 0 | 0 | 0 | 0 | 1 | 0 | 20 | 0 |
| personas | 0 | 0 | 0 | 0 | 0 | 0 | 0 | 10 | 0 |
| ģimenes | 0 | 0 | 0 | 0 | 0 | 1 | 0 | 6 | 0 |
| Adoptētāji, kuri apguvuši mācību programmu atbalsta centros t.sk | 0 | 0 | 0 | 0 | 0 | 0 | 7 | 45 | 23 |
| Atbalsta grupas | 0 | 0 | 1 | 2 | 4 | 62 | 78 | 84 | 82 |
| Psihologa konsultācijas (adoptētājiem, aizbildņiem, viesģimenēm) | 0 | 0 | 0 | 0 | 0 | 124 | 200 | 250 | 230 |
| Psihologa atzinumi (adoptētājiem, aizbildņiem, viesģimenēm) | 0 | 0 | 0 | 0 | 0 | 4 | 5 | 19 | 16 |
| Labklājības ministrijas izmaksātais finansējums atbalsta centriem (atbilstoši iesniegtajām atskaitēm), t.sk | **2 552.13** | **13 688.71** | **44 597.50** | **56 677.30** | **66 560.87** | **82 217.81** | **87 255.49** | **103 806.09** | **102 333.15** |
| pakalpojumu nodrošināšanai (saskaņā ar līguma 1. un 2.pielikumu "Finansējuma groza aprēķins atbalsta centram par sniegto atbalstu audžuģimenei gadā/mēnesī" | 2 320.12 | 12 444.28 | 35 118.18 | 49 249.82 | 55 862.88 | 59 373.98 | 61 074.99 | 63 619.68 | 65 191.67 |
| administrēšanas izdevumu segšanai | 232.01 | 1 244.43 | 4 054.32 | 5 152.48 | 6 050.99 | 7 474.35 | 7 836.49 | 9 295.50 | 9 023.73 |
| mācību programmas nodrošināšanai potenciālajiem audžuvecākiem | 0.00 | 0.00 | 5 250.00 | 1 750.00 | 4 127.00 | 4 200.00 | 525.00 | 3 500.00 | 3 048.72 |
| mācību programmas nodrošināšanai potenciālajām specializētajām audžuģimenēm | 0.00 | 0.00 | 0.00 | 0.00 | 0.00 | 90.10 | 0.00 | 901.00 | 0.00 |
| mācību programmas nodrošināšanai adoptētājiem | 0.00 | 0.00 | 0.00 | 0.00 | 0.00 | 0.00 | 1 029.00 | 6 615.00 | 3 381.00 |
| atbalsta grupu nodrošināšanai | 0.00 | 0.00 | 175.00 | 525.00 | 700.00 | 8 668.82 | 11 619.35 | 12 798.33 | 12 597.65 |
| Psihologa konsultācijas (adoptētājiem, aizbildņiem, viesģimenēm) | 0.00 | 0.00 | 0.00 | 0.00 | 0.00 | 2 335.12 | 3 780.26 | 4 710.20 | 4 828.78 |
| Psihologa atzinumi (adoptētājiem, aizbildņiem, viesģimenēm) | 0.00 | 0.00 | 0.00 | 0.00 | 0.00 | 75.44 | 98.84 | 358.34 | 301.40 |
| Atlīdzība krīzes aģ |  |  |  |  |  |  |  | 631.67 | 2 112.10 |
| Atlīdzība aģ FT |  |  |  |  |  |  | 791.56 | 876.37 | 848.10 |
| Mājokļa iekārtošanas kompensācija |  |  |  |  |  |  | 500.00 | 500.00 | 1 000.00 |



Pielikums Nr. 2. Informatīvajam ziņojumam



“Par specializētājām audžuģimenēm un


ārpusģimenes aprūpes atbalsta centriem”











1. http://www.lm.gov.lv/upload/berns\_gimene/crc\_c\_lva\_co\_3-5\_22983\_e\_lv\_final-2.pdf [↑](#footnote-ref-1)
2. Latvijas Nacionālās attīstības plānas 2014. – 2020.gadam (apstiprināts Saeimā 20.12.2012.) - file:///C:/Users/rita.parsova/Downloads/MP\_PKC\_201212\_Latv\_nac\_att\_plans\_2014-2020.pdf [↑](#footnote-ref-2)
3. Ministru kabineta 09.03.2015. rīkojums Nr, 114 Par koncepciju “Par adopcijas un ārpusģimenes aprūpes sistēmu pilnveidošanu” - https://likumi.lv/ta/id/272710-par-koncepciju-par-adopcijas-un-arpusgimenes-aprupes-sistemu-pilnveidosanu [↑](#footnote-ref-3)
4. Labklājības ministrijas 17.07.2015. rīkojums Nr. 63 “Rīcības plānas deinstucionalizācijas īstenošanai” http://www.lm.gov.lv/upload/aktualitates/null/2015\_15\_07\_ricplans\_final.pdf [↑](#footnote-ref-4)
5. <http://www.bti.gov.lv/lat/barintiesas/statistika/?doc=5422&page=> [↑](#footnote-ref-5)
6. <https://likumi.lv/doc.php?id=139369> [↑](#footnote-ref-6)